VSRS Sklep VIII DoR 33/2019-6
Sodna praksa Vrhovnega sodišča, 2019-02-19

mag. Marijan Debelak (preds.), mag. Irena Žagar (poroč.), Marjana Lubinič

predlog za dopustitev revizije - ugoditev predlogu - dopuščena revizija - odpoved pogodbe o zaposlitvi - vodilni delavec

Revizija se dopusti glede vprašanja, ali je zakonita redna odpoved pogodbe o zaposlitvi vodilnega delavca za določen čas iz poslovnega razloga s ponudbo nove pogodbe brez odpovedi pogodbe o zaposlitvi za nedoločen čas, ki je v mirovanju.

Revizija se dopusti glede vprašanja, ali je zakonita redna odpoved pogodbe o zaposlitvi vodilnega delavca za določen čas iz poslovnega razloga s ponudbo nove pogodbe brez odpovedi pogodbe o zaposlitvi za nedoločen čas, ki je v mirovanju.

1. Sodišče prve stopnje je zavrnilo tožnikov zahtevek za ugotovitev nezakonitosti redne odpovedi pogodbe o zaposlitvi iz poslovnega razloga s ponudbo nove pogodbe z dne 18. 8. 2016 in za razvezo pogodbe o zaposlitvi z dne 31. 8. 2016. Posledično je zavrnilo reintegracijski in repracijski zahtevek, ki je vezan na delovno mesto iz odpovedane pogodbe o zaposlitvi. Zavrnilo je tudi zahtevke za plačilo razlike v odpravnini, za plačilo denarnega povračila ter za odškodnino za pretrpljene duševne bolečine.

2. Sodišče druge stopnje je ugodilo pritožbi tožnika glede odločitve sodišča prve stopnje o plačilu razlike v odpravnini zaradi neustreznosti ponujene zaposlitve, sicer je pritožbo zavrnilo in potrdilo sodbo sodišča prve stopnje.

3. Tožnik je vložil predlog za dopustitev revizije. V njem postavlja vprašanje, ali je zakonita redna odpoved pogodbe o zaposlitvi za določen čas s ponudbo nove pogodbe brez odpovedi pogodbe o zaposlitvi za nedoločen čas, ki je v mirovanju. Sprašuje, ali je pri upoštevanem času do pravice iz naslova zavarovanja za primer brezposelnosti do izpolnitve pogojev za starostno upokojitev pomemben čas izdaje odpovedi ali čas prenehanja delovnega razmerja. Zanima ga, ali začetek postopka likvidacije pomeni oviro za posebno varstvo starejšega delavca pred odpovedjo po določbi 114. člena Zakona o delovnih razmerjih (ZDR-1). Zastavlja še vprašanje, ali dejstvo (ne)ustrezne zaposlitve po podaji redne odpovedi pogodbe o zaposlitvi vpliva na zakonitost odpovedi.

4. Sodišče po prvem odstavku 367.a člena Zakona o pravdnem postopku (ZPP) dopusti revizijo, če je od odločitve vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava ali za razvoj prava preko sodne prakse. Sodišče dopusti revizijo zlasti v naslednjih primerih: če gre za pravno vprašanje, glede katerega odločitev sodišča druge stopnje odstopa od sodne prakse vrhovnega sodišča; če gre za pravno vprašanje, glede katerega sodne prakse vrhovnega sodišča ni, še zlasti, če sodna praksa višjih sodišč ni enotna; ali če gre za pravno vprašanje, glede katerega sodna praksa vrhovnega sodišča ni enotna.

6. Vrhovno sodišče je ugotovilo, da so glede vprašanja, opredeljenega v izreku tega sklepa, podani pogoji za dopustitev revizije iz prvega odstavka 367.a člena ZPP, zato je revizijo dopustilo (tretji odstavek 367.c člena ZPP).

Zakon o pravdnem postopku (1999) - ZPP  - člen 367a

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.